## Rješenje Hrvatske agencije za nadzor financijskih usluga klasa: UP/I-451-04/12-06/15, urbroj: 326-443-13-7 od 31. siječnja 2013.

### NN 15/2013 (6.2.2013.), Rješenje Hrvatske agencije za nadzor financijskih usluga klasa: UP/I-451-04/12-06/15, urbroj: 326-443-13-7 od 31. siječnja 2013.

15 06.02.2013 Rješenje Hrvatske agencije za nadzor financijskih usluga klasa: UP/I-451-04/12-06/15, urbroj: 326-443-13-7 od 31. siječnja 2013.

HRVATSKA AGENCIJA ZA NADZOR FINANCIJSKIH USLUGA

258

Na temelju odredaba članka 15. stavka 1. točke 5. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) i članka 5. stavak 2. Zakona o investicijskim fondovima (»Narodne novine« broj 150/05), u postupku brisanja otvorenih investicijskih fondova s javnom ponudom ERSTE TOTAL EAST i ERSTE BALANCED iz registra investicijskih fondova Republike Hrvatske, Upravno vijeće Hrvatske agencije za nadzor financijskih usluga na sjednici održanoj 31. siječnja 2013. godine donijelo je

RJEŠENJE

1. Iz registra investicijskih fondova Republike Hrvatske koji vodi Hrvatska agencija za nadzor financijskih usluga, s danom 31. siječnja 2013. godine, a nakon završetka postupka pripajanja, brišu se otvoreni investicijski fondovi s javnom ponudom ERSTE TOTAL EAST i ERSTE BALANCED, kojima upravlja Erste – Invest, društvo s ograničenom odgovornošću za upravljanje investicijskim fondovima iz Zagreba, Ivana Lučića 2a. Fond ERSTE TOTAL EAST je upisan u registar fondova pod identifikacijskim brojem JPD098, a njegovo je osnivanje odobreno rješenjem Hrvatske agencije za nadzor financijskih usluga od 20. rujna 2007. godine (klasa: UP/I-451-04/07-06/27, urbroj: 326-113-07-5). Fond ERSTE BALANCED je upisan u registar fondova pod identifikacijskim brojem JPM009, a njegovo je osnivanje odobreno rješenjem Komisije za vrijednosne papire od 21. prosinca 2000. godine (klasa: UP/I-450-08/00-01/126, urbroj: 567-02/00-5).

2. Ovo rješenje objavit će se u »Narodnim novinama« i na internetskoj stranici Hrvatske agencije za nadzor financijskih usluga.

Obrazloženje

Erste – Invest, društvo s ograničenom odgovornošću za upravljanje investicijskim fondovima iz Zagreba, Ivana Lučića 2a (dalje: Društvo) donijelo je 29. studenoga 2012. godine Odluku o pripajanju otvorenih investicijskih fondova s javnom ponudom ERSTE TOTAL EAST i ERSTE BALANCED otvorenom investicijskom fondu s javnom ponudom ERSTE ADRIATIC EQUITY, te je 30. studenoga 2012. godine Hrvatskoj agenciji za nadzor financijskih usluga (dalje: Agencija) dostavilo zahtjev za izdavanje suglasnosti za pripajanje navedenih fondova, sukladno članku 181. stavku 1. Zakona o investicijskim fondovima (»Narodne novine« broj 150/05, dalje: Zakon) i članku 3. stavku 4. Pravilnika o postupku, uvjetima i načinu pripajanja otvorenih investicijskih fondova (»Narodne novine« broj 139/06, dalje: Pravilnik). Rješenjem Agencije od 28. prosinca 2012. godine, klasa: UP/I-451-04/12-06/15, urbroj: 326-443-12-5, dana je suglasnost za navedeno pripajanje.

Društvo je 21. siječnja 2013. godine dostavilo Obavijest o izvršenom postupku pripajanja navedenih fondova, kojom obavještava Agenciju da je pripajanje izvršeno 11. siječnja 2013. godine te da je poslana obavijest svim imateljima udjela sukladno članku 4. stavak 6. Pravilnika.

Budući da je Društvo sukladno članku 181. stavku 1. Zakona i sukladno Pravilniku, dana 11. siječnja 2013. godine pripojilo otvorene investicijske fondove s javnom ponudom ERSTE TOTAL EAST i ERSTE BALANCED otvorenom investicijskom fondu s javnom ponudom ERSTE ADRIATIC EQUITY, te su time otvoreni investicijski fondovi s javnom ponudom ERSTE TOTAL EAST i ERSTE BALANCED prestali postojati, potrebno je pripojene otvorene investicijske fondove s javnom ponudom ERSTE TOTAL EAST i ERSTE BALANCED brisati iz registra investicijskih fondova Republike Hrvatske.

Slijedom navedenog, sukladno članku 5. stavku 2. Zakona, kojim je propisano da se u registar investicijskih fondova Republike Hrvatske upisuju sve promjene podataka određenih Zakonom i Pravilnikom o sadržaju i načinu vođenja registra fondova (»Narodne novine« broj 29/06), odlučeno je kao u točki 1. izreke ovog rješenja.

Odredba članka 8. Zakona propisuje da se ovo rješenje objavljuje u »Narodnim novinama«, dok odredba članka 8. stavka 3. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) propisuje da se svi pojedinačni akti Agencije, kojima se odlučuje o nečijim pravima ili obvezama, objavljuju nakon njihove konačnosti na internetskoj stranici Agencije. Slijedom navedenog, odlučeno je kao u točki 2. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom u Zagrebu u roku od 30 dana od dana primitka ovog rješenja.

Klasa: UP/I-451-04/12-06/15

Urbroj: 326-443-13-7

Zagreb, 31. siječnja 2013.

Predsjednik

Upravnog vijeća

Petar-Pierre Matek, v. r.

Rješenje, NN 15/2013-258